
Penurunan risalah Al-Quran Al-Karim merupakan suatu ketetapan dari Allah s.w.t. di dalam 
tujuan merintis kehidupan manusia yang bertamadun, berpegangan serta kembali kepada ajaran 
sebenar, mengEsakan Allah s.w.t. serta merubah cara hidup beradab serta berperibadi contoh 
kepada setiap yang melihat juga yang bersama mereka. Firman Allah s.w.t. di dalam surah Saba' ayat 
28 yang bermaksud; 

"Dan tiadalah Kami mengutusmu (wahai Muhammad) melainkan untuk ummat manusia 
seluruhnya, sebagai Rasul pembawa berita gembira (kepada orang-orang yang beriman), dan 
pemberi amaran (kepada orang-orang yang ingkar); akan tetapi kebanyakan manusia tidak 
mengetahui (hakikat itu)." (Saba' :28) 

Risalah ini telah disampaikan kepada Ar-Rasul Nabi Muhammad s.a.w. lebih 1400 tahun yang 
lalu. Baginda melaksanakan tugasnya dengan baik menurut perintah dari Yang Maha Esa. Rasulullah 
s.a.w. memulakan perjalanan menyampaikan risalah ini melalui proses pengembalian fitrah manusia 
kepada aqidah Islam yang sebenar. Namun, Rasulullah s.a.w. telah lama wafat meninggalkan ummat 
manusia. Firman Allah s.w.t. di dalam surah Az-Zumar ayat 30 hingga 31 yang bermaksud; 

"Sesungguhnya engkau (wahai Muhammad) akan mati, dan sesungguhnya mereka juga akan 
mati. Kemudian, sesungguhnya kamu semua, pada hari kiamat, akan bertengkar berhujah di 
hadapan Tuhan kamu." (Az-Zumar: 30-31) 

Namun kewafatan Baginda Rasulullah s.a.w. bukanlah bererti tamatnya tugas dakwah yang 
telah dipeloporinya, bahkan, Nabi Muhammad s.a.w. mendahului di atas satu landasan kereta api 
yang panjang, zaman berzaman. Baginda Rasulullah s.a.w. sudah berada di dalam gerabak yang 
pertama dan disusuli dengan gerabak para sahabat yang menyebar serta memperkembangkan Islam 
keseluruh pelusuk rantau dunia ini. Maka adalah jelas sekali bahawa, kita hari ini juga memikul serta 
bertanggungjawab kepada dakwah yang sama. 

Ini jelas sekali dapat kita fahami dari kata-kata Rabi' bin Amir apabila beliau dihantar kepada 
Rustam pemimpin Parsi. Rustam bertanya, "Untuk apakah kamu ke mari?" Rabi' menjawab, "Aku 
tidak datang ke sini, tetapi aku telah dihantar ke sini oleh Allah s.w.t. bagi mengeluarkan manusia 


1 


dari kegelapan kepada cahaya (kegelapan kufur), dari kesempitan dunia kepada keluasan akhirat, 


dari kezaliman agama-agama kepada keadilan Islam." 

DAKWAH MELANJUTKAN RISALAH 


Tugas kita adalah menyambut serta menyambung tugas yang telah dimulai oleh manusia 
agung penghulu kepada para nabi. Dakwah merupakan satu tugas yang mulia yang wajib dipikul oleh 
setiap ummat manusia. Sebagaimana yang dapat difahami dari ayat surah Saba' di atas, tugas 
dakwah yang dipikulkan kepada Rasulullah s. a. w. adalah berita gembira dan peringatan dan ianya 
dikhususkan kepada seluruh ummat manusia. 

Berita gembira yang disampaikan kepada manusia adalah hadiah yang diberikan Allah s.w.t. 
serta darjat sebaik-baik kejadian sebagaiman di dalam firman-Nya di dalam surah At-Tiin ayat 4 yang 
bermaksud; 

"Sesungguhnya Kami telah menciptakan manusia dalam bentuk yang sebaik-baiknya (dan 
berkelengkapan sesuai dengan keadaannya)." (At-Tiin: 4) 

Manusia merupakan ciptaan yang paling sempurna penciptaannya. Sempurna dari sudut 
penciptaan jasmaninya yang berbeza jelas dari makhluk-makhluk lain yang hidup. Bahkan, begitu 
sempurna sekali penciptaannya dari sudut kerohanian dan emosi mereka. Anugerah yang tidak 
terhingga ini bukanlah sesuatu yang kita pinta setiap hari. Bahkan, ia diberikan sentiasa tanda kasih 
dan sayangnya Allah s.w.t. kepada setiap hambanya. Pancaindera anugerah Allah s.w.t. sebagai 
contohnya, menjadikan manusia itu peka kepada persekitarannya dan merasai perkaitan antara 
keperluan manusia dan ciptaan makhluk yang lainnya. Keizinan dari Allah s.w.t. kepada pernafasan, 
juga merupakan suatu yang amat penting walaupun bagi segelintir kita hanya adalah perkara rutin 
yang biasa, namun adakah mampu kita untuk hidup tanpanya? 

Kemuliaan manusia terus diangkat oleh Allah s.w.t. dengan pemberian ilmu kepada manusia. 
Firman Allah s.w.t. di dalam surah Al-Baqarah ayat 31 hingga 32 yang bermaksud; 

"Dan ia telah mengajarkan Nabi Adam , akan segala nama benda-benda dan gunanya, kemudian 
ditunjukkannya kepada malaikat lalu ia berfirman: "Terangkanlah kepada-Ku nama benda-benda 
ini semuanya jika kamu golongan yang benar. Malaikat itu menjawab: "Maha Suci Engkau (Ya 

Allah)! Kami tidak mempunyai pengetahuan selain dari apa yang Engkau ajarkan kepada kami; 
sesungguhnya Engkau jualah Yang Maha Mengetahui, lagi Maha Bijaksana." (Al-Baqarah: 31 - 32) 

Anugerah hati juga kepada manusia ini menjadikan ia lebih sempurna lagi. Maka, pada 
hatinya akan ada perasaan baik atau buruk serta sekaligus menjauhkan diri dari keburukan dan 
sentisa mencari-cari kebaikan. Segala unsur ini telah banyak diterjemahkan oleh para ilmuan moden 
dengan pelbagai istilah dan perkaitannya. Secara umumnya, nikmat-nikmat Allah s.w.t. kepada 
manusia amat jelas pertama dari sudut fizikal manusia (jasmani), emosi manusia (hati), rohani 
manusia (fitrah wahyu) serta intelektualnya (ilmu). 

Tujuan sebenar anugerah Allah s.w.t. ini adalah untuk memastikan manusia ini punya bakat 
dan potensi untuk berkembang serta menjadi makhluk yang jauh lebih baik berbanding yang lainnya. 
Lebih tepat lagi, apabila setiap anugerah Allah s.w.t. itu, digunakan berdasarkan perintah serta 
sunnah dari Allah s.w.t. maka sudah tentulah mereka akan diangkat darjat disisi Allah s.w.t. Oleh 
yang demikian, apa yang banyak berlaku dipersekitaran kita adalah, pelanggaran perintah Allah 
s.w.t. terhadap hak amanah itu serta melampaui sunnah Allah s.w.t. Natijahnya, nilai martabat 
manusia itu Allah turunkan kepada nilai yang sangat rendah seperti haiwan bahkan lebih rendah dari 
itu. 


Kemuliaan ini terangkat daripada manusia apabila anugerah pancaindera itu digunapakai 
dalam urusan melanggari perintah Allah s.w.t. atas dorongan nafsu yang tidak dibendung. Akal yang 
dipenuhi ilmu yang semata-mata tahu tetapi tidak meningkat iman mereka adalah disebabkan nafsu 
yang berjaya menguasai akal mereka. Pada saat itu, maka hilanglah deria hati yang dapat merasai 
serta membandingkan keburukan dengan kebaikan yang akhirnya membawa manusia ke arah yang 
menyesatkan. Firman Allah s.w.t. di dalam surah Al-Furqan ayat 44 yang bermaksud; 

"Atau adakah engkau menyangka bahawa kebanyakan mereka mendengar atau memahami (apa 
yang engkau sampaikan kepada mereka)? Mereka hanyalah seperti binatang ternak, bahkan 
(bawaan) mereka lebih sesat lagi." (Al-Furqaan: 44) 

Begitulah teguran atau peringatan Allah s.w.t. kepada manusia yang hilang pertimbangan 
insaniahnya, mati hatinya, tertutup akalnya serta bongkak dengan Allah s.w.t. yang menciptakannya. 

"Kemudian (jika ia panjang umur sehingga tua atau menyalahgunakan kelengkapan itu). Kami 
kembalikan dia ke serendah-rendah peringkat orang-orang yang rendah." (At-Tiin: 5) 

Isi kandungan dari apa yang diwahyukan kepada Ar-Rasul s.a.w. ini adalah petunjuk, 
pedoman, huda supaya manusia memahami serta mendalami keperluan serta kepentingan untuk 
memelihara martabat serta kemuliaan yang telah Allah s.w.t. berikan ini. Malahan Allah s.w.t. juga 
memerintahkan agar bakat manusia itu dapat dipertingkatkan lagi. Firman Allah s.w.t. yang 
bermaksud; 

"Sesungguhnya kamu tetap melalui beberapa keadaan yang bertingkat-tingkat baik buruknya, 
(sebelum kamu menemui Tuhan - menerima kesenangan dan kebahagiaan atau sebaliknya)." (Al- 
lnsyiqaaq: 19) 

TUNTUTAN MENINGKATKAN POTENSI 


Maka, pasti setiap anugerah yang Allah s.w.t. berikan kepada kita pasti adanya tuntutan 
terhadapnya. Sebagaimana seorang pekerja yang dibayar upah atau gajinya begitu juga seorang 
Muslim dan Mukmin yang telah dianugerahkan pelbagai kemudahan dan kemuliaan untuk Tuhan 
yang menciptakannya. Firman Allah s.w.t. lagi yang bermaksud; 

"Kecuali orang-orang yang beriman dan beramal soleh, maka mereka beroleh pahala yang tidak 
putus-putus." (At-Tiin: 6) 

Jawapan daripada ayat yang dibincangkan di atas, untuk mengelakkan manusia dari turun 
darjat, maka permintaan Allah s.w.t. kepada manusia adalah beriman dan beramal soleh. la amat 
sesuai dengan fitrah manusia itu sendiri yang sukakan kebaikan berbanding keburukan. Maka, tidak 
lain dan tidak bukan, itulah tuntutan kepada Islam. 

"(Setelah jelas kesesatan syirik itu) maka hadapkanlah dirimu (engkau dan pengikut-pengikutmu, 
wahai Muhammad) ke arah agama yang jauh dari kesesatan; (turutlah terus) agama Allah, laitu 
agama yang Allah menciptakan manusia (dengan keadaan bersedia dari semulajadinya) untuk 
menerimanya; tidaklah patut ada sebarang perubahan pada ciptaan Allah itu; itulah agama yang 
betul lurus, tetapi kebanyakan manusia tidak mengetahui." (Ar-Rum: 30) 

